Nariadenie Komisie (ES) č. 2480/95
z 25. októbra 1995,
ktorým sa mení a dopĺňa nariadenie (ES) č. 1501/95 ustanovujúce určité podrobné pravidlá pre uplatňovanie nariadenia Rady (EHS) č. 1766/92 o poskytovaní vývozných náhrad pre obilie a o opatreniach, ktoré sa majú prijať v prípade narušenia trhu s obilninami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], naposledy zmenené a doplnené nariadením (ES) č. 1863/95 [2] a najmä na jeho články 13 (11) a 16 (2),
keďže nariadenie Komisie (ES) č. 1501/95 stanovuje určité podrobné pravidlá pre uplatňovanie nariadenia Rady (EHS) č. 1766/92 o poskytovaní vývozných náhrad pre obilniny a opatrenia, ktoré sa majú prijať v prípade narušenia trhu s obilninami [3]; keďže je potrebné poznať spracovateľské koeficienty, ktoré sa majú použiť na výpočet vývoznej náhrady pre spracované produkty; keďže tieto koeficienty sú vlastne čísla vysvetlené v prílohe I tohto nariadenia; keďže táto skutočnosť by mala byť objasnená,
PRIJALA TOTO NARIADENIE:
Článok 1
Nariadenie (ES) č. 1501/95 sa týmto mení a dopĺňa takto:
1. posledná veta článku 11 (1) sa nahrádza takto:
"Spracovateľské koeficienty vyjadrujúce vzťah medzi množstvom základného produktu a množstvom produktu obsiahnutého v spracovanom produkte budú také, aké sú stanovené v prílohe I.";
2. v prílohe I sa nadpis posledného stĺpca nahrádza takto:
"Spracovateľské koeficienty udávajúce množstvo kg obilia na 1000 kg daných produktov."
Článok 2
Toto nariadenie nadobudne platnosť na tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 25. októbra 1995.